ส่วนที่ 1

ข้อมูลสรุป (Executive Summary)

บริษัท ไทยเอนจิน เมนูแฟ็คเจอริ่ง จำกัด(มหาชน) ประกอบธุรกิจหลักประเภท
ผลิตและจำหน่ายเครื่องยนต์ต้นกำลังภายใต้เครื่องหมายการค้า “มิตซูบิชิ”
แต่เพียงผู้เดียวในประเทศไทย และกลุ่มประเทศเอเชียตะวันออกเฉียงใต้
โดยได้รับความช่วยเหลือทางด้านเทคโนโลยีจากบริษัท มิตซูบิชิ เฮฟวี่ อินดัสทรี่ส์ จำกัด
แห่งประเทศญี่ปุ่น บริษัท ไทยเอนจิน เมนูแฟ็คเจอริ่ง จำกัด (มหาชน)
เป็นผู้ประกอบและจำหน่ายเครื่องยนต์ดีเซลขนาดเล็ก ภายใต้เครื่องหมายการค้า “มิตซูบิชิ”
แต่เพียงผู้เดียวในประเทศไทย โดยมีรายได้หลักมาจากการจำหน่ายเครื่องยนต์และชิ้นส่วนอะไหล่

บริษัทฯ มีบริษัทย่อยเพียง 1 บริษัทคือ บริษัท เท็ม พาร์ท (1995) จำกัด
ซึ่งถูกจัดตั้งขึ้นโดยมีวัตถุประสงค์
เพื่อใช้สิทธิประโยชน์ที่ได้รับจากการยกเว้นภาษีเงินได้นิติบุคคลจากการส่งเสริมการลงทุน
โดยสิทธิประโยชน์ที่ได้รับจากการยกเว้นภาษีเงินได้นิติบุคคลนี้
จะต้องเป็นการผลิตชิ้นส่วนเพื่อจัดจำหน่ายในประเทศหรือส่งออกไปยังต่างประเทศเท่านั้น

การตลาดและภาวะการแข่งขัน จากการที่ภาคการเกษตรในปี 2543 มีการขยายตัวเพียงร้อยละ
0.3 ได้ส่งผลให้ตลาดเครื่องจักรกลการเกษตรของไทยในปีที่ผ่านมา มีการขยายตัวในอัตราที่ต่ำ
เนื่องจากปริมาณความต้องการเครื่องจักรกลการเกษตรจะขึ้นอยู่กับการขยายตัวของภาคเกษตรและสภาวะของตลาดสินค้าเกษตรเป็นหลัก
ดังนั้นธุรกิจเครื่องจักรกลการเกษตรหรือเครื่องยนต์ดีเซลขนาดเล็กที่เป็นเครื่องยนต์ต้นกำลังของเครื่องมือเกษตรจึงมีการขยายตัวในอัตราที่ต่ำไปด้วย
อย่างไรก็ตามความต้องการเครื่องยนต์ดีเซลขนาดเล็กในประเทศจะไม่เอื้ออำนวยต่อการเจริญเติบโตของอุตสาหกรรมการผลิตเครื่องยนต์ดีเซลขนาดเล็กมากนัก
แต่ตลาดต่างประเทศก็อาจเป็นปัจจัยเสริมที่สำคัญอีกประการหนึ่งของการเจริญเติบโตดังกล่าว

บริษัทฯ
ใช้กลยุทธ์ทางการตลาดเพื่อจัดจำหน่ายโดยอาศัยการส่งเสริมการขายเพื่อสร้างภาพพจน์และค่านิยมใหม่ให้แก่เกษตรกร
ซึ่งสามารถแยกวิธีการส่งเสริมการขายโดยใช้กลยุทธ์การส่งเสริมการขายด้านผลิตภัณฑ์ (Product
Promotion) กลยุทธ์การส่งเสริมด้านราคา (Price Promotion)
กลยุทธ์การส่งเสริมการขายด้านการให้บริการหลังการขาย (Service Promotion) และ
กลยุทธ์การจัดตั้งชมรมผู้ค้าเครื่องยนต์ดีเซลมิตซูบิชิประจำภาค

ลักษณะของลูกค้า แบ่งกลุ่มลูกค้าได้ 4 กลุ่มดังนี้ กลุ่มลูกค้าเดิม
กลุ่มลูกค้าที่ใช้เครื่องยนต์ของบริษัทคู่แข่งขัน กลุ่มลูกค้าที่กำลังจะเริ่มใช้เครื่องยนต์
กลุ่มลูกค้าเป้าหมายในอนาคตนั้น สำหรับความสัมพันธ์ของลูกค้ากับบริษัทฯ บริษัทฯ
ได้วางกลยุทธ์ในลักษณะของการร่วมกิจกรรมทางการตลาด
โดยแต่ละกิจกรรมจะแบ่งกลยุทธ์แยกไปตามกลุ่มทั้ง 4 กลุ่มดังกล่าว ซึ่งจะก่อให้เกิดความสัมพันธ์ที่ดี
อันจะนำไปสู่เป้าหมายการขาย
และตัวแทนจำหน่ายจะรับช่วงดำเนินงานขายสินค้าให้แก่ลูกค้าเป็นลำดับต่อไป

การจำหน่ายและช่องทางการจัดจำหน่าย บริษัทฯ มีทั้งหมด 3 ช่องทาง
คือการจำหน่ายผ่านตัวแทนจำหน่าย (Dealer) ซึ่งตั้งร้านค้ากระจายอยู่ทั่วประเทศจำนวนมากกว่า
300 แห่ง การจำหน่ายผ่านบริษัท ไทยธุรกิจเกษตร จำกัด
เพื่อจำหน่ายต่อไปยังลูกค้าของธนาคารเพื่อการเกษตรและ สหกรณ์การเกษตร (ธ.ก.ส.)
และสหกรณ์การเกษตรเพื่อการตลาด (ส.ก.ต.)
เปิดบริการให้แก่เกษตรกรตามจังหวัดต่างๆประมาณ 70 แห่งและจำหน่ายไปยังต่างประเทศ
โดยบริษัทฯ จะเป็นผู้ส่งออกโดยตรง

สถานะของบริษัท สืบเนื่องจากวิกฤตการณ์เศรษฐกิจส่งผลกระทบต่อการดำเนินงานของบริษัทฯ
ทำให้ศาลล้มละลายกลางมีคำสั่งฟื้นฟูกิจการของบริษัทฯ และแต่งตั้งผู้ทำแผนฟื้นฟูกิจการ ต่อมาวันที่ 7
พฤศจิกายน 2543 เจ้าหนี้มีมติพิเศษยอมรับข้อเสนอแผนฟื้นฟูกิจการของบริษัทฯ และ 20 ธันวาคม
2543 ศาลล้มละลายกลางมีคำสั่งเห็นชอบด้วยแผนฟื้นฟูกิจการ ปัจจุบัน
บริษัทฯกำลังดำเนินการตามแผนฟื้นฟูกิจการดังกล่าว

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)